পরবর্তীতে আলমগীর হোসেনের সাবেক স্ত্রী খোশনুর আলমগীরের মাধ্যমে পরিচালক ইমন নামে একটি ছেলের খোঁজ পান। প্রথম দেখাতেই ইমনকে পছন্দ হলেও পরিচালক তাকে আরেক হিন্দি সিনেমা ‘সনম বেওয়াফা’ এর রিমেকে নায়ক হওয়ার প্রস্তাব দেন। কিন্তু ইমন ‘কেয়ামাত সে কেয়ামাত তাক’-এর কথা শোনার পর এই সিনেমায় অভিনয়ের জন্য পীড়াপীড়ি করতে থাকেন। এই সিনেমাটি নাকি ইমনের এতই প্রিয় ছিলো যে, মোট ২৬ বার সিনেমাটি দেখেছেন বলে পরিচালকে জানান তিনি। শেষ পর্যন্ত পরিচালক রাজি হয়ে যান এবং ইমনের নাম পরিবর্তন করে সালমান শাহ রাখা হয়। একই সিনেমার মাধ্যমে অভিষেক হয় আরেক জনপ্রিয় কণ্ঠশিল্পী আগুনের। ‘বাবা বলেছে ছেলে নাম করবে’, ‘ও আমার বন্ধু গো’, ‘এখন তো সময়’ শিরোনামের গানগুলো বেশ জনপ্রিয়তা পেয়েছিলো সে সময়ে। এই সিনেমা মোট আয় করেছিলো ৮ কোটি ২০ লক্ষ টাকা।